open-index/open-wikipedia-markdown huggingface dataset:
Knoet die Grote

**Knoet die Grote** (of **Kanoet die Grote**; Deens: *Knud den Store*, Engels: *Canute the Great*, Noors: *Knut den Store*; c. 995 – 12 November 1035) was tot met sy dood koning van Engeland, Denemarke en Noorweë en goewerneur van Sleeswyk en Pommere. Hy was die seun van Sven Vurkbaard en sy vrou, Gunhilda.

## Invalle in Engeland 
Knoet het sy pa gehep om Engeland in Augustus 1013 binne te val en is ná sy pa se dood in Februarie 1014 deur die Deense vloot tot koning van Engeland uitgeroep. Toe die Engelse adel die verslane koning Ethelred II weer op die troon plaas, het Knoet egter na Denemarke teruggekeer.

In Augustus 1015 het hy Engeland weer binnegeval en ’n paar onbesliste veldtogte teen Ethelred gevoer en vanaf April 1016 teen dié se seun Edmund Ironside. In Oktober 1016 het Knoet die Engelse by Ashingdon in Essex verslaan. Hy en Edmund het ooreengekom om die ryk te verdeel, maar in November is Edmund dood. Knoet het toe die enigste heerser geword.

## Koning van Engeland 
In 1017 het Knoet Engeland in vier groot graafskappe verdeel, nes hy in Denemarke gedoen het. Dié graafskappe was Wessex, Mercië, Oos-Anglië en Northumbrië. In 1018 het Knoet veilig genoeg gevoel om sy vloot terug te stuur Denemarke toe.

Om hom aan die ou Engelse monargie te verbind en hom te beskerm teen aanvalle deur Normandië (waar Ethelred sy Normandiese vrou, Emma, en hul seun, Eduard, in 1013 tydelik gelos het), het Knoet met Emma, die dogter van die Hertog van Normandië, getrou. Omdat Normandië Christelik was, het Knoet hom amptelik tot die Christendom bekeer. Sy ma was ’n Christen, maar sy pa, Sven Vurkbaard, ’n heiden. Knoet het by Emma sy seun en opvolger Hartaknoet gehad.

## Koning van Denemarke 
In 1018 het Knoet sy ouer broer Harald II opgevolg as koning van Denemarke en in 1028 het hy Noorweë vanuit Engeland verower. Die Nore het egter gerebelleer en die ou dinastie onder Magnus I weer op die troon geplaas.

Keiser Koenraad II van die Heilige Romeinse Ryk was met Knoet bevriend en het sy seun Hendrik met Knoet se dogter Gunhilda laat trou. Die keiser het Knoet ook goewerneur van Sleeswyk en Pommere gemaak.

Knoet word oor die algemeen beskou as ’n wyse en suksesvolle koning, maar dié beeld kom dalk van die feit dat hy die kerk baie goed behandel het en die meeste geskiedskrywers van dié tyd monnike was.

## Dood en opvolging 
Knoet is op 12 November 1035 in Shaftesbury, Dorset, dood en is in Winchester begrawe. Hy is in Denemarke opgevolg deur sy seun Hartaknoet. Sy ander seun, Harold by sy eerste vrou, Elgifa van Northampton, het hom in Engeland opgevolg, maar ná Harold se dood in 1040 het Hartaknoet koning van albei ryke geword.

## Verwysings 
: *Hierdie artikel is merendeels vertaal vanaf die Nederlandse Wikipedia-artikel :nl:Knoet de Grote*
Fornebu

**Fornebu**, soms ook **Fornebo**, is 'n skiereilandagtige gebied tussen Lysaker en Snarøya in die munisipaliteit Bærum in die Noorse provinsie Akershus, wat aan die westelike stadsgebied van Oslo grens. Die naam is afgelei van die plaas Fornebo.

Fornebu staan veral bekend vir die gelyknamige internasionale lughawe wat vanaf 1939 tot 1998 as Oslo en Noorweë se beduidendste lughawe gedien het. Hierdie funksie word intussen deur die nuwe Gardermoen-lughawe vervul.

## Geografie 
Fornebu is tussen die Lysakerfjord en Holtekilen geleë en het 'n oorwegend residensiële karakter met talle villa's in die noorde en op die skiereiland Snarøya in die suide.

## Ekonomie 
Omstreeks die jaar 2000 het Fornebu se ontwikkeling tot 'n sentrum van die informasie- en telekommunikasiebedryf begin, en die ou lughawe se terminaalgebou huisves tans die kantore van 'n aantal maatskappye, waaronder *IT Fornebu* wat deur die Noorse staat gefinansieer word. Ook die Noorse telefoonreus *Telenor* het hier in September 2002 sy nuwe hoofkwartier met 6&nbsp;000 werkgeleenthede geopen. Ander belangrike ondernemings in Fornebu sluit *Norske Skog* en *Aker Solutions* in, terwyl *StatoilHydro* van plan is om sy hoofkwartier in die najaar van 2012 na Fornebu te verskuif.

## Kultuur en gastronomie 
Fridtjof Nansen se huis *Polhøgda* is in die noorde van Fornebu naby Lysaker geleë. Die ou lughawe-toring in Fornebu huisves tans die koffiekroeg *Café Odonata*.

## Sport en vermaak 
Die boubedrywighede vir die nuwe sokkerstadion in Fornebu, *Telenor Arena*, het in 2007 begin. Dit is die tuisveld van *Stabæk Fotball*, en in 2010 is die Europese Uitsaai-unie (*European Broadcasting Union, EBU*) se sangfees Eurovision-sangfees hier gehou.

## Eksterne skakels
Hartaknoet

:*Vir Hartaknoet (omstreeks 890-??), die legendariese koning van Denemarke, sien Hartaknoet van Denemarke*.

**Hartaknoet** of **Hardeknoet** (Engels: Harthacanute, Deens Hardeknud; 1018 – 8 Junie 1042) was van 1035 tot met sy dood koning van Denemarke as **Knoet III** en van 1040 af ook koning van Engeland.

## Opvolgingskrisis 
Hy was die enigste seun van Knoet die Grote en Emma van Normandië. In 1035 het hy sy pa opgevolg as koning van Denemarke. Hy was ook die wettige erfgenaam van die troon van Engeland, maar kon nie na Engeland reis vir sy kroning nie omdat Noorweë en Swede Denemarke wou binneval. Sy halfbroer Harold Haasvoet, Knoet se seun by Elgifa van Northampton, is intussen ondanks teenkanting as regent aangestel.

In 1036 het Harold ’n poging afgeweer om hom te onttroon. Dit is gelei deur Alfred Adeling en Eduard die Belyer – die twee seuns van Hartaknoet se ma by Ethelred II. In die volgende jaar het Emma uit die land gevlug en Harold is "oral as koning gekies".

## Koning van Engeland 
Hartaknoet het intussen sy probleme tuis opgelos deur in 1038 of 1039 ’n verdrag te sluit met Magnus I van Noorweë. Daarvolgens het hulle ooreengekom dat indien die een sonder kinders sou sterf, die ander hom sou opvolg. Hartaknoet het toe beplan om Engeland binne te val, maar voor hy tot aksie kon oorgaan, is Harold op 17 Maart 1040 dood. Nadat Hartaknoet koning geword het, is Harold se lyk opgegrawe, onthoof en in ’n moeras gegooi.

Hartaknoet was ’n ongewilde leier. Om vir sy vloot te betaal het hy swaar belasting opgelê. Hy was nie getroud nie en het nie kinders gehad nie. In 1041 het hy sy halfbroer Eduard die Belyer uit bannelingskap genooi en hom waarskynlik as erfgenaam gekies. Hy is in 1042 dood en is in Winchester begrawe.

## Herstel van die Huis van Wessex 
Eduard het hom opgevolg en so het die Huis van Wessex vir ’n kort rukkie weer oor Engeland regeer.

## Verwysings 
: *Hierdie artikel is merendeels vertaal vanaf die Nederlandse Wikipedia-artikel :nl:Hardeknoet*
Morgedal

**Morgedal** is 'n nedersetting en landelike streek in die weste van die Noorse provinsie (fylke) Telemark met omstreeks 300 inwoners, sowat 32&nbsp;km van Oslo af.

## Bakermat van moderne skisport 
Morgedal staan as die bakermat van die moderne skisport bekend vanweë Sondre Nordheim, 'n skipionier wat hier in 1825 gebore is. In sy tyd was 'n paar ski's nog niks meer as twee lang, smal planke waarop die skoene met 'n riem vasgebind is nie. Nordheim het 'n klem uitgevind wat rondom die hakke vasgemaak is en het sodoende die tegniese basis vir die moderne Telemark-skisport geskep. In 1884 het Nordheim met sy gesin na Noord-Dakota in die Verenigde State geëmigreer.

Die Olimpiese Vlamme vir die Winterspele van 1952 in Oslo, die Winterspele van 1960 in Squaw Valley (Kalifornië) en die Winterspele van 1994 in Lillehammer is almal by Sondre Nordheim se geboortehuis Øvrebø aangesteek.

Die museum *Norsk Skieventyr* behandel die geskiedenis van die skisport wat meer as 4&nbsp;000 jaar terugstrek.
Tigard, Oregon

**Tigard** (uitgespreek /ˈtaɪɡərd/, voorheen *East Butte*) is 'n dorp in die noordweste van Oregon, in die Washington-distrik. 

## Demografie 
In 2000 het die dorp 'n bevolking van 41&nbsp;223 gehad: 85,38% wit, 1,14% swart of Afro-Amerikaans, 0,61% Amerikaanse inboorlinge, 5,57% Asiaties, 0,53% Pasifiese eilanders, 3,76% van ander rasse en 3,00% van twee of meer rasse. Spaans-Amerikaners of Latyns-Amerikaners van enige ras het 8,94% van die bevolking uitgemaak.
Harold Godwinson

**Harold II Godwinson** (1022 – 14 Oktober 1066) was van 5 Januarie 1066 tot met sy dood die laaste Angel-Saksiese koning van Engeland voor die Normandiese verowering. Hy was die seun van Godwin, Graaf van Wessex en sy tweede vrou, Gytha Thorkelsdóttir, ’n familielid van koning Sven Vurkbaard van Denemarke en Engeland.

## Groot invloed 
Godwin het tydens die bewind van Eduard die Belyer die werklike gesag oor Engeland gehad. Harold het dié posisie van sy pa geërf.

Vanweë sy suster, Edith van Wessex, se huwelik met koning Eduard het hy in 1045 die Graaf van Oos-Anglië geword. In 1051 het hy sy pa in ballingskap vergesel en hom die volgende jaar gehelp om sy titel terug te kry. Toe Godwin in 1053 sterf, het Harold hom opgevolg as Graaf van Wessex (’n gebied wat destyds ’n derde van Engeland beslaan het). So het hy naas die koning die magtigste man in die land geword.

In 1058 het hy ook die Graaf van Hereford geword en soos sy pa leier van die opposisie teen die toenemende Normandiese invloed onder die herstelde Saksiese koningskap van Eduard die Belyer, wat langer as ’n kwarteeu in ballingskap in Normandië gewoon het.

## Huwelik en kinders 
Harold was sowat 20 jaar "in die Deense styl" getroud met Edith Swannesha en hulle het minstens ses kinders gehad. Die huwelik is wyd aanvaar, hoewel die kerk Edith as Harold se minnares beskou het. Hulle kinders is egter nie as buite-egtelik beskou nie. Onder hulle was ’n dogter, Gytha, wat later getrou het met die Kiëfse prins Wladimir Monomach. Deur afstammelinge van die egpaar was sy ’n voorsaat van die Engelse koningin Isabella van Frankryk, en dus is Harold die voorvader van daaropvolgende Engelse monarge.

In omstreeks Januarie 1066 het Harold getrou met Edith van Mercië. Hulle het twee seuns, waarskynlik ’n tweeling, gehad: Harold en Ulf (gebore c. November 1066), wat albei blykbaar tot met hul dood in bannelingskap gewoon het.

## Opvolgingskrisis 
Eduard het sy grootneef Edgar Adeling gekies as sy erfgenaam. Edgar het egter nie ’n groot aanhang gehad nie en was maar 14 jaar oud. Toe Eduard op 5 Januarie 1066 sterf, het Harold aanspraak gemaak op die troon wat Eduard volgens hom aan hom beloof het. ’n Dag later is hy gekroon.

Hertog Willem van Normandië het egter beweer dat die troon aan hóm belowe is en hy het Engeland later die jaar met 7 000 man binnegeval en Harold van die troon gesit. Edgar is toe as koning uitgeroep, maar ná ’n bewind van sowat agt weke is hy van die troon gesit en het Willem koning geword.

Hiermee het die bewind van die 10de-eeuse Wes-Saksiese konings van Engeland tot ’n einde gekom en die Normandiese monargie begin.

## Bron 
* *Historische verhalen*. 16de reeks no. 4. "Willem de Veroveraar" - Rika Muchez. Uitgegee deur Sikkel N.V. Antwerpen

## Verwysings 
: *Hierdie artikel is merendeels vertaal vanaf die Nederlandse Wikipedia-artikel :nl:Harold II van Engeland*
Edwy van Engeland

**Edwy** (ook bekend as Edwig of Eadwig, met die bynaam "die Regverdige"; 941 – 1 Oktober 959) was van 955 tot met sy dood koning van Engeland. Hy was die oudste seun van Edmund 1 en sy vrou Elfgifa. Hy is deur die adel gekies om sy oom Edred op te volg. In 956 word hy op 13-jarige ouderdom gekroon.

## Bewind 
Sy kort bewind is gekenmerk deur talle konflikte – met sy familie, die kerk, deur intriges aan die hof en deur opstande in Northumbrië en Mercië.

Volgens een legende het sy vete met die kerk onder leierskap van sint Dunstan en aartsbiskop Odo al op die dag van sy inwyding begin. Hy het nie opgedaag vir ’n byeenkoms van die adel nie. Dunstan het die jong koning aan die vry met ’n adellike meisie, ene Elfgifa, aangetref. Edwy het geweier om saam met Dunstan te gaan, maar dié het hom saamgesleep. Toe Dunstan besef hy het sy lewe in gevaar gestel, het hy na sy klooster gevlug. Edwy, onder aanmoediging van Elfgifa, het die klooster geplunder. Dunstan het ontsnap en eers ná die koning se dood na Engeland terugkeer.

In die *Anglo-Saxon Chronicle* word berig oor Edwy se opvolging en dat Duncan uit Engeland gevlug het, maar gee nie die rede nie. Die bostaande weergawe van die gebeure kan dus gebaseer wees op ’n ware politieke stryd tussen die jong koning en die kerkleiers, wat die storie later vertel het om hom te beswadder, of dit kan bloot ’n legende wees. In die Chronicle word ook vertel dat Odo die koning se latere huwelik met Elfgifa onwettig verklaar het omdat hulle "te naby familie" was.

Gesteun deur Odo het die inwoners van Mercië en Northumbrië hulle in 957 geskaar by Edwy se broer, Edgar die Vreedsame. Edwy is by die Slag van Gloucester verslaan, maar om ’n burgeroorlog te voorkom, is die ryk in twee verdeel al met die Teemsrivier langs. Edwy het oor die suidelike deel (Wessex en Kent) regeer en Edgar oor die noordelike deel.

## Latere lewe en dood 
Daarna het Edwy wyser opgetree en die kerk begunstig. Hy is egter kort daarna dood en is opgevolg deur Edgar, wat die ryk weer verenig het.

## Verwysings 
: *Hierdie artikel is merendeels vertaal vanaf die Nederlandse Wikipedia-artikel :nl:Edwy*
Huis van Wessex

Die **Huis van Wessex**, ook bekend as die **Huis van Cerdic**, verwys na ’n familie wat oor Wessex, ’n koninkryk in die suidweste van Engeland, regeer het. Die huis was aan die bewind van die 6de eeu tot met die vereniging van die koninkryke van Engeland.

In dié stadium het die huis die heersers van die hele Engeland geword – tot met Edmund Ironside in 1016. Dié periode van die Engelse monargie staan bekend as die Angel-Saksiese periode, hoewel hul bewind dikwels betwis is, veral deur die Deense koning Sven Vurkbaard wat die troon van 1013 tot 1014 opgeëis het tydens die bewind van Ethelred II.

Sven en sy nakomelinge het tot in 1042 regeer. Ná Hartaknoet was daar ’n kort tyd waarin die Angel-Saksers weer regeer het, tussen 1042 en 1066 onder Eduard die Belyer en Harold Godwinson.

Ná die Slag van Hastings, ’n deurslaggewende gebeurtenis in die geskiedenis van Engeland, het Willem die Veroweraar koning van Engeland geword. Pogings deur Edgar Adeling, ’n kleinseun van Edmund Ironside wat aanvanklik oorgesien is ten gunste van Harold, om die bewind terug te neem was onsuksesvol en Willem se afstammelinge het op die troon gebly. Edgar se niggie Matilda van Skotland het later met Willem se seun Hendrik I getrou en so die twee dinastieë verbind.

Die Huis van Wessex was die laaste inheemse dinastie wat oor Engeland regeer het. Hulle is opgevolg deur die Huis van Normandië (Normandies-Frans), Huis van Plantagenet (Frans), Huis van Tudor (Wallies), Huis van Stuart (Skots), Huis van Oranje (Nederlands), Huis van Hannover (Duits) en die Huis van Sakse-Koburg en Gotha wat in 1917 hernoem is tot die Huis van Windsor (Duits).

Die lys van Engelse konings begin tradisioneel in 829 met Egbert van Wessex.

## Engelse monarge van die Huis van Wessex 
|width=auto| **Egbert**(*Ecgberht*)829-839 || 100px|Egbert || c. 775seun van Ealhmund van Kent || 100px || c. 1052Hongaryeseun Edward Verbande  en Agatha || onbekend || c. 1126op omtrent 75
|}

## Verwysings 
## Skakels 
*
Guadalajara

**Guadalajara** (Spaans: [ɡwɑːdələˈhɑːrə], , amptelik: *Ciudad de Guadalajara*) is die hoofstad en grootste stad van die Meksikaanse deelstaat Jalisco, die tweede grootste stad van Meksiko ná Meksikostad en dit is op 14 Februarie 1542 deur Spanjaarde onder Cristóbal de Oñate as *Espíritu Santo* (die *Heilige Gees*) gestig. Die stad het in 2015 'n bevolking van 1&nbsp;460&nbsp;148 en van 5&nbsp;002&nbsp;466 in die metropolitaanse gebied Guadalajara/Zapopan gehad en beslaan 'n oppervlakte van 151&nbsp;km².

duimnael|links|Kaart van die metropolitaanse gebied Guadalajara/Zapopan
duimnael|links|Die katedraal van Guadalajara
Guadalajara is geleë net suidoostelik van Zapopan, noordwes van Meksikostad en suidwes van León. Die stad staan bekend as *Perla del Occidente*, die *pêrel van die Weste*, is 'n belangrike ekonomiese sentrum en knooppunt vir lug- en padvervoer. In 1818 en 1875 is Guadalajara deur swaar aardbewings verwoes en daarna weer opgebou. Die Hospicio Cabañas van Guadalajara is in 1997 deur Unesco as 'n wêrelderfenisgebied gelys. Dit was een van die gasheerstede tydens die FIFA Sokker-Wêreldbekertoernooi in 1970, FIFA Sokker-Wêreldbekertoernooi in 1986 en FIFA Sokker-Konfederasiebeker in 1999. Tydens die FIFA Sokker-Wêreldbekertoernooi in 2026 sal weer wedstryde hier aangebied word.

## Eksterne skakels 
*  
*  Amptelike webwerf
*   Amptelike Unesco-bladsy
Vryheidsbeker

Die **Vryheidsbeker** is ’n internasionale rugbykompetisie wat elke jaar tussen die nasionale rugbyspanne van Nieu-Seeland en Suid-Afrika as deel van die Rugbykampioenskap beslis word. Dit is in 2004, die tiende verjaarsdag van Suid-Afrika se demokrasie, vir die eerste keer beslis. Die huidige kampioen is Suid-Afrika, nadat hulle die beslissende wedstryde tydens die 2025-Rugbykampioenskapreeks gewen het.

## Wedstryde 
Bron:

## Wenners 
## Uitslae 
### Algeheel 
**Meeste titels gewen:**
# Nieu-Seeland – 16
# Suid-Afrika – 4

*Langste tyd gehou deur Nieu-Seeland:* 13 jaar (2010–2023, 10 titels)

*Langste tyd gehou deur Suid-Afrika:* 2 jaar (2024–2025, 2 titels)

## Sien ook 
Soortgelyke rugbykompetisies tydens die Rugbykampioenskap:
* Bledisloebeker, tussen Australië en Nieu-Seeland
* Mandela Uitdaagplaat, tussen Australië en Suid-Afrika
* Poematrofee, tussen Argentinië en Australië

## Notas 
## Verwysings
Edgar Adeling

**Edgar Adeling** (c. 1051–1126) was die laaste Angel-Saksiese koning van Engeland voor die Normandiese verowering in 1066. Hy is in Oktober 1066 uitgeroep as koning **Edgar II**, maar is nooit gekroon nie. Ná agt weke moes hy die troon afstaan aan Willem die Veroweraar.

Die benaming Adeling (Engels: Ætheling of Adeling, Angel-Saksies: Æþeling) is deur Angel-Saksiese prinse gebruik wat van koning Ethelred II afgestam het en dus kandidate was vir die troon van Engeland.

## Vroeë lewe 
Edgar is waarskynlik in Hongarye gebore. Hy was die seun van Eduard die Banneling (die seun van koning Edmund Ironside) en Agatha, oor wie min bekend is.

In 1056 het koning Eduard die Belyer sy neef Eduard die Banneling uit Hongarye teruggeroep na Engeland en hom as sy erfgenaam benoem. Eduard die Banneling is egter kort daarna dood en sy seun Edgar is as troonopvolger gekies.

Omdat hy maar 14 jaar oud was en in die buiteland gebore is, het hy nie die troon geërf ná Eduard die Belyer se dood nie, maar het dit in 1066 gegaan na Harold Godwinson nadat dié beweer het dat Eduard die troon aan hom nagelaat het. Harold is by die Slag van Hastings deur die Normandiërs onder Willem die Veroweraar verslaan en is op die slagveld dood.

## Bewind 
Edgar is toe as koning uitgeroep, maar ná ’n bewind van sowat agt weke is hy van die troon gesit en het Willem, wat beweer het dat die troon aan hóm nagelaat is, koning geword. Hy is op 25 Desember 1066 gekroon.

## Latere lewe 
In 1068 het Edgar die hof van Willem verlaat en saam met sy ma en suster na Skotland gereis. Die jaar daarna het hy aan ’n Angel-Saksiese opstand teen Willem deelgeneem. Dit het egter misluk en Edgar moes na Skotland vlug. In 1069 het Edgar Engeland weer binnegeval saam met die Deense koning Sven Estridsen. Nadat hulle die stad York verower het, het Sven egter omkoopgeld van Willem aanvaar en hom uit Engeland teruggetrek. Edgar moes weer eens na Skotland vlug.

Willem het Skotland in 1074 binnegeval en die Skotse koning Malcolm gedwing om ’n vredesverdag te sluit, waarvolgens Edgar uit Skotland verban is. Hy het na Vlaandere gevlug, maar het later daardie jaar teruggekeer nadat Willem Sotland verlaat het. Malcolm het Edgar oortuig om vrede met Willem te sluit en Edgar het toe na Normandië gereis en daar vergifnis van Willem gekry. Hy het Normandië weer in 1086 verlaat.

In 1097 het hy ’n Engelse leër gelei teen koning Donald III van Skotland en sy aangewese troonopvolger, Edmund I. Edgar het Donald en Edmund verslaan en so sy neef Edgar gehelp om koning van Skotland te word.

Hy was by verskeie ander aanvalle in Europa betrokke voor hy na sy landgoed in Hertfordshire, Engeland, teruggekeer het. Hy is in 1126 op sowat 75-jarige leeftyd dood.

## Bronne 
* *Britannia History: The Last Ætheling*

## Verwysings 
* ''Hierdie artikel is merendeels vertaal vanaf die Nederlandse Wikipedia-artikel :nl:Edgar Ætheling
Mandela Uitdaagplaat

Die **Mandela Uitdaagplaat** is ’n internasionale rugbykompetisie wat elke jaar tussen die nasionale rugbyspanne van Australië en Suid-Afrika as deel van die Rugbykampioenskapreeks beslis word. Dit is na Nelson Mandela, die eerste president van 'n volledig demokratiese Suid-Afrika, genoem. Die huidige kampioen is Suid-Afrika, nadat hulle die beslissende wedstryd tydens die 2025-Rugbykampioenskapreeks gewen het.

## Wedstryde 
Bron:

## Wenners 
## Uitslae 
### Algeheel 
**Meeste titels gewen:**
# Australië – 13
# Suid-Afrika – 9

*Langste tyd gehou deur Australië:* 4 jaar (2015–2018, 4 titels)

*Langste tyd gehou deur Suid-Afrika:* 4 jaar (2002–2005, 2 titels)

## Sien ook 
Soortgelyke rugbykompetisies tydens die Rugbykampioenskap:
* Bledisloebeker, tussen Australië en Nieu-Seeland
* Poematrofee, tussen Argentinië en Australië
* Vryheidsbeker, tussen Nieu-Seeland en Suid-Afrika

## Verwysings
2006-Drienasiesreeks

Die **2006-Drienasiesreeks** was die elfde keer wat die rugbytoernooi tussen Australië, Nieu-Seeland en Suid-Afrika plaasgevind het. Dit is vanaf 8 Julie tot 9 September oor nege wedstryde beslis met elke span wat ses wedstryde gespeel het. Nieu-Seeland het die toernooi vir die sewende keer gewen. Buitendien het hulle die Bledisloebeker ingepalm en vir die eerste keer die Vryheidsbeker gewen, terwyl Australië met die Mandela Uitdaagplaat weggestap het. Dan Carter van Nieu-Seeland het die meeste punte aangeteken. Lote Tuqiri van Australië, asook Fourie du Preez en Jaque Fourie van Suid-Afrika het elk drie drieë gedruk.

Die toernooi is deur SANZAR georganiseer, ’n konsortium wat uit die drie lande se rugbyfederasies bestaan. Sedert 2012 is dit na die Rugbykampioenskapreeks verander toe ook Argentinië tot die toernooi toegetree het.

## Formaat 
duimnael|Victor Matfield wen die bal in 'n lynstaan teen die All Blacks in Wellington
Die formaat vir die 2006-toernooi was ietwat anders as dié van die vorige jare. Elke span het drie keer tuis gespeel, en drie keer weg, met ’n totaal van ses wedstryde elk, en nege in totaal. Met ’n wen het ’n span vier punte verdien, gelykop twee ligapunte, en ’n verloor met agt of meer punte nul ligapunte. ’n Bonuspunt kon verdien word op een van twee maniere: deur ten minste vier drieë in ’n wedstryd te druk, of deur met sewe punte of minder te verloor. Die toernooi se wenner was die span met die meeste ligapunte aan die einde van die toernooi.

## Telkaart 
## Wedstryddatums 
### Week 1 
### Week 2 
### Week 3 
### Week 4 
### Week 5 
### Week 6 
### Week 7 
### Week 8 
### Week 9 

## Statistiek 
### Meeste punte en drieë 
| Meeste drieë gedruk:

|}

## Sien ook 
## Verwysings 
## Eksterne skakels 
*  2006-Drienasiesreeks op ESPNscrum
Harold Haasvoet

**Harold Haasvoet** (Engels: *Harold Harefoot*) was van 12 November 1035 tot met sy dood koning van Engeland. Hy was die seun van koning Knoet die Grote en Elgifa van Northampton. Sy bynaam "Haasvoet" het hy gekry omdat hy so vlugvoetig was op jagtogte.

## Opvolgingskrisis 
Met Knoet se dood was Harold se jonger broer, Hartaknoet – Knoet se seun by Emma van Normandië – die amptelike erfgenaam en opvolger van die Deense en die Engelse troon. Hy kon egter nie na Engeland reis vir sy kroning nie omdat Noorweë en Swede Denemarke wou binneval.

Harold is intussen ondanks teenkanting as regent aangestel.

## Bewind 
In 1036 het Harold ’n poging afgeweer om hom te onttroon. Dit is gelei deur Ethelred II en Emma van Normandië se twee seuns, Alfred Adeling en Eduard die Belyer. In die volgende jaar het Emma uit die land gevlug en Harold is "oral as koning gekies". Daar is min oor hom bekend en die historikus Frank Stenton beweer dis moontlik dat sy ma, Elgifa, "die ware heerser van Engeland" was tydens sy bewind.

Hartaknoet het beplan om Engeland binne te val, maar voor hy tot aksie kon oorgaan, is Harold dood. Nadat Hartaknoet koning geword het, is Harold se lyk opgegrawe, onthoof en in ’n moeras gegooi.

Harold het blykbaar ’n seun, Elfwine, gehad wat ’n monnik geword het. Elgifa van Northampton het ná 1040 skynbaar spoorloos verdwyn.

## Verwysings 
: *Hierdie artikel is merendeels vertaal vanaf die Engelse Wikipedia-artikel :nl:Harold Harefoot*
Provensaals

**Provensaals** (Oksitaans: *Provençau*, Frans: *Provençal*) is 'n Oksitaanse dialek wat in die suide van Frankryk gepraat word in die gebiede Provence en Languedoc. 

Die naam van die dialek is afkomstig van die historiese provinsie Provence. 

Provensaals behoort saam met Languedokies tot die Suid-Oksitaanse dialekgroep. 

## Verwysings 
## Eksterne skakels 
* Ethnologue verslag voor Oksitaans
Łódź

**Łódź** (['wut͡ɕ] , Duits ook *Lodz* of *Lodsch*, 1940–1945: *Litzmannstadt*) is die derde grootste stad van Pole en die administratiewe sentrum van die gelyknamige woiwodskap. Die stad, wat sowat 120 kilometer suidwes van die hoofstad Warskou in die sentrum van die land geleë is, is die setel van 'n universiteit en die Nasionale Filmskool van Pole.

Toe die destydse tsaristiese "Kongres-Pole" in 1820 besluit om van Łódź die sentrum van die Poolse tekstielbedryf te maak, was dit nog 'n klein markdorpie. Die stad is volgens die vereistes van die nywerheidsomwenteling aangelê en het vinnig tot 'n trekpleister vir duisende boere uit die omgewing asook beleggers uit Pole en die buiteland ontwikkel. Die opheffing van die doeanegrens tussen Pole en Rusland in 1850 het verdere stukrag aan Łódź se florerende nywerhede gegee. In die tweede helfte van die 19de eeu was Łódź reeds die belangrikste tekstielstad ter wêreld en 'n metropool met 'n kosmopolitiese karakter waarna soms as die "Manchester van Pole" verwys is.

In die eerste helfte van die 20ste eeu het sake vir die tekstielbedryf begin versleg. Tydens die Tweede Wêreldoorlog is Łódź deur Duitse troepe beset en die eerste Joodse ghetto in Pole opgerig. Die sowat 260&nbsp;000 Joodse bewoners, wat hier aangehou is, was reeds deur uithongering bedreig toe hulle na die verdelgingskampe gedeporteer is.

Vandag is Łódź steeds 'n belangrike nywerheidstad en kulturele metropool met 'n verskeidenheid museums en ander instellings. Łódź tree gereeld as gasheerstad vir kultuurfeeste op.

## Eksterne skakels 
*
Cathcart

duimnael|links|260px|'n Geskiedkundige gebou op Cathcart wat die dorpsadministrasie huisves.

**Cathcart** is 'n dorp in die Oos-Kaap, tussen Komani (Queenstown) en Stutterheim. Die N6 nasionale pad loop deur Cathcart.

## Geskiedenis 
Die dorp het ontstaan as 'n militêre buitepos aan die hange van die Windvogelberg. Die dorp is aanvanklik vernoem na 'n hoofman van die San voordat hulle deur die Thembu Xhosas verdryf is. Die eerste woonerwe is in 1858 verkoop en die dorp hernoem na sir George Cathcart, goewerneur van die Kaapkolonie van 1852 tot 1854. Sir George het die Agtste Grensoorlog tussen die Xhosas en die setlaars beëindig. Hy het ook baie gedoen om die veiligheid van die grensbewoners te verbeter.

## NG gemeente 
*Vir hoofartikel sien NG gemeente Cathcart*

[duimnael|links|240px|Die hoeksteen van die [NG gemeente Cathcart|NG kerk op Cathcart is op 27 Mei 1882 gelê, maar vermeld nie deur wie nie. Die toring is eers later aangebou.]]

Die gebied wat nou Cathcart heet, was sowat 30 jaar lank 'n buitewyk van die NG gemeente Queenstown, maar teen Julie 1905 het daar sprake van afstigting gekom. Toe 'n gemeentevergadering gehou is, kon daar egter nie tot 'n beslissing gekom word nie. Hierop is besluit om lyste uit te stuur om die gevoel van die lidmate te toets. Die gevolg hiervan was dat weer 'n gemeentevergadering gehou is, waarop die stemming meer beslissend was. Die gemeente is egter eers op 26 Oktober 1907 amptelik gestig.

Op 28 Julie 1906 is reeds besluit om 'n baie ruim pastorie op die dorp te bou om te voorsien in die behoeftes van die predikante, wat gewoonlik 'n baie groot huisgesin gehad het. Die pastorie het £1&nbsp;270 gekos, maar het nog te klein geblyk te wees en is in 1913 teen 'n koste van £115 vergroot met 'n vertrek wat as studeerkamer vir die leraar kon dien. In 1950 is dié gebou as skoolkoshuis verkoop en toe het die kerkraad besluit om 'n nuwe langs die kerkgebou op te rig. Hiermee is in 1951 begin.

## Distrik 
Die distrik is 2 600&nbsp;km2 groot en is skaap- en beeswêreld. 

## Sien ook 
* NG gemeente Cathcart
* Lys van dorpe in Suid-Afrika

## Verwysings 
## Bron 
* Op Pad in Suid-Afrika. B.P.J. Erasmus. 1995
Kwantum

’n **Kwantum** in fisika is die kleinste, ondeelbare hoeveelheid van enige fisiese entiteit wat in ’n interaksie betrokke is.

## Kwantummeganika 
Kwantummeganika is ’n stel beginsels wat die fisiese realiteit beskryf op die subatomiese vlak van materie (molekules en atome) en die subatomiese (elektrone, protone en selfs kleiner) deeltjies. Hierdie beskrywings sluit die gelyktydige golfagtige en partikelagtige gedrag van beide materie en straling ("golf-partikel-tweeledigheid") in. Daarbenewens maak kwantummeganika ook die stelling dat ’n mens nooit met sekerheid die toestand van die partikels, soos hul ligging of snelheid, kan voorspel nie. Hierdie wet staan bekend as Heisenberg se Onsekerheidsbeginsel, 'n belangrike konsep in kwantummeganika.

Sekere stelsels vertoon egter kwantummeganiese invloede op ’n groter skaal; supervloeibaarheid (die wrywinglose vloei van ’n vloeistof by temperature naby die absolute nulpunt) is ’n bekende voorbeeld. Kwantumteorie verskaf ook akkurate beskrywings vir baie voorheen onverklaarbare verskynsels.

## Bronne 
* B. Hoffmann, *The Strange Story of the Quantum*, Pelican 1963. 
* Lucretius, *On the Nature of the Universe*, transl. from the Latin by R.E. Latham, Penguin Books Ltd., Harmondsworth 1951.
* J. Mehra and H. Rechenberg, *The Historical Development of Quantum Theory*, Vol.1, Part 1, Springer-Verlag, New York 1982. 
* M. Planck, *A Survey of Physical Theory*, transl. by R. Jones and D.H. Williams, Methuen & Co., Ltd., London 1925 (Dover editions 1960 and 1993) including the Nobel lecture.
Speld

duimnael|80px|Speld

'n **Speld** is 'n soort gereedskap wat by die naai van byvoorbeeld kledingstukke gebruik word. Voordat 'n naaiwerk in mekaargesit word, word die kledingstuk eers gespeld. Die voordeel van die gebruik van spelde is dat daar eers gekyk kan word of die kledingstuk op die juiste manier inmekaargesit is. Spelde is ongeveer 2&nbsp;cm lank en is meestal van staal. Soms het hulle 'n gekleurde plastiese kop. Om spelde maklik weg te sit en weer op te pak, kan hulle op 'n speldekussing geprik word.

## Spreekwoorde 
Spreekwoorde met 'speld':
* "Jy kan 'n speld hoor val" beteken dat dit so stil is dat jy 'n speld sal hoor as dit op die grond val.
* "Soek na 'n speld in 'n hooimied" beteken dat die soek na iets onbegonne werk is.
* "Daar is geen speld tussen te kry nie" beteken dat 'n redenasie so sluitend is, dat daar nie aan getorring kan word nie.
Bledisloebeker

Die **Bledisloebeker** (Engels: *Bledisloe Cup*) is ’n internasionale rugbykompetisie wat elke jaar tussen die nasionale rugbyspanne van Australië en Nieu-Seeland as deel van die Rugbykampioenskap beslis word. Dit is genoem ná Lord Bledisloe, ’n voormalige goewerneur-generaal van Nieu-Seeland, wat die trofee in 1931 geskenk het. Die trofee is in Nieu-Seeland deur Nelson Isaac ontwerp en gemaak deur Walker en Hall in Sheffield, Engeland. Dit is fisies die grootste trofee in wêreldrugby.

Oorspronklik nou en dan elke paar jaar gespeel, gebeur wedstryde nou jaarliks en sluit wedstryde van die Rugbykampioenskap (voorheen Drienasies) tussen die twee mededingers in. Hul rugbywêreldbekerwedstryde tel nie as Bledisloewedstryde nie, wat altyd in Australië of Nieu-Seeland beslis word. Maar in 2008 is ’n Bledisloewedstryd vir die eerste keer buite die twee lande gehou toe die spanne in Hongkong gespeel het en in 2009 is ’n Bledisloewedstryd in Tokio beslis. Ter voorbereiding op die Rugbywêreldbeker 2019 in Japan is in 2018 ’n Bledisloe-wedstryd in die stad Jokohama beslis.

Nieu-Seeland oorheers die beker omdat hulle dit 23 keer in ’n ry (2003–2025) gewen het. Hulle is ook die huidige kampioen, nadat hulle die beslissende wedstryde tydens die 2025-Rugbykampioenskapreeks gewen het.

## Uitslae 
duimnael|Bledisloebeker soos te sien in Sydney, 2014
duimnael|Bledisloebeker-fees in Sydney, 2014

### Algeheel 
**Meeste titels gewen:**
# Nieu-Seeland – 53 (insluitende 1931)
# Australië – 12

*Langste tyd gehou deur Australië:* 5 jaar (1998–2002, 5 titels)

*Langste tyd gehou deur Nieu-Seeland:* 28 jaar (1951–1978, 12 titels)

''Meeste titels in 'n ry deur Nieu-Seeland:* (2003–2025, 23 titels)

*Meeste titels in 'n ry deur Australië:'' (1998–2002, 5 titels)

**Tuisreekse gewen:**
# Nieu-Seeland – 16
# Australië – 5

**Wegreekse gewen:**
# Nieu-Seeland – 13
# Australië – 2

**Tuis- en wegreekse gewen:**
# Nieu-Seeland – 25
# Australië – 5

## Wedstryde 
Soos op: 7 Oktober 2025

## Stadions 
### In Australië 
### In Nieu-Seeland 
## Sien ook 
Soortgelyke rugbykompetisies tydens die Rugbykampioenskap:
* Mandela Uitdaagplaat, tussen Australië en Suid-Afrika
* Poematrofee, tussen Argentinië en Australië
* Vryheidsbeker, tussen Nieu-Seeland en Suid-Afrika

## Verwysings 
## Eksterne skakels
Lys van Formule Een wêreldkampioenskap punteleer metodes

Hierdie is 'n **lys van punteleer metodes** wat die uislag van die FIA Wêreld Bestuurders- en Vervaardigerskampioenskap sedert 1950 bepaal. Die Kampioenskap word oorhandig aan die bestuurder en vervaardiger wat die meeste punte oor die duur van 'n Kampioenskap-seisoen bymekaar maak.

In sekere seisoene is net 'n sekere hoeveelheid van 'n bestuurder se beste uitslae getel vir die kampioenskaptitel.  Dit kan die beste geïllustreer word aan die hand van die 1988 Formule Een-seisoen toe die McLaren-bestuurders Alain Prost en Ayrton Senna oorheers het. Prost het in 14 wedrenne òf eerste òf tweede geëindig, en nie die ander twee voltooi nie, terwyl Senna 8 wedrenne gewen het teenoor die 7 van Prost wat beteken het dat hy (Senna) slegs 3 verdere tweede plekke nodig gehad het om die Kampioenskaptitel te verower, ongeag Prost se uitslae. Dit het gelei tot die afwyking waar Prost meer punte gekry het in die seisoen maar nie die kampioen geword het nie. 'n Nuwe stelsel wat al die punte vir al die wedrenne in ag geneem het, is ingestel in 1991, saam met 'n addisionele punt vir die wenner.

Die huidige stelsel is in die 2003 seisoen bekend gestel en is ontwerp om meer spanne en bestuurders in staat te stel om meer gereeld punte aan te teken, terwyl die kleiner verskil in punte beteken dat betroubaarheid en herhaalbaarheid dikwels belangriker is as die finale posisie.

Die bestuurder wat oor jare die beste vertoon het in terme van punte is Jim Clark, wie 'n maksimum van 54 punte (6 seges) in die 1963 en die 1966 Formule Een-seisoen behaal het. Later sou Michael Schumacher elke wedren van die 2002 Formule Een-seisoen wen om 144 uit 'n maksimum van 170 punte aan te teken. Die mees dominante vervaardigerskampioen is Mclaren wat in die 1988 Formule Een-seisoen 199 uit 'n maksimum van 240 punte aangeteken het; hulle was 134 punte voor die naaste teenstander. In 2002 het Ferrari 221 punte aangeteken, soveel soos al die ander spanne saam.

## Puntetoekenning 
## Nota's 
## Verwysings 
*
Kimi Räikkönen

**Kimi-Matias Räikkönen** (gebore 17 Oktober 1979 in Espoo), byname *Iceman* en *Kimster*, is 'n uitgetrede Finse Formule Een motorrenbestuurder wat vir Alfa Romeo-Ferrari tot in 2021 gejaag het. Hy was die Formule Een-wêreldbestuurderskampioen in 2007, en het ook aan 22 wêreldtydrenne in 2009–2011 deelgeneem, maar met min sukses.

## Tydrenloopbaan 
[duimnael|links|Räikkönen bestuur 'n [Citroën C4 WRC in die 2010 Bulgaarse Tydren.]]
Räikkönen het sy tydrendebuut in die Arktiese Laplandtydren gemaak, wat van 23-24 Januarie 2009 plaasgevind het, deur 'n Tommi Mäkinen Racing-voorbereide Abarth Grande Punto S2000 te bestuur. Hy het die 13de plek behaal. Räikkönen het sy WRC-debuut in die Finse tydren gemaak, van 30 Julie tot 2 Augustus 2009, slegs vier dae na sy tweede plek in die Hongaarse Grand Prix. Hy was derde in groep N en 15de algeheel voordat hy in Väärinmaja, die laaste sneldeel van Saterdag, die pad byster geraak het.

Op 4 Desember 2009 is aangekondig dat Räikkönen heeltemal van Formule 1 na die Wêreldtydrenkampioenskap sou skuif vir die 2010-seisoen, as 'n voltydse bestuurder vir die Citroën Juniorspan, en dat hy 'n Red Bull-geborgde Citroën C4 WRC met sy medebestuurder, Kaj Lindström, sou beman.

Op 3 April 2010 het Räikkönen sy eerste WRC-punte behaal toe hy agtste in die Tydren van Jordanië geëindig het. Hy het gevolglik slegs die tweede bestuurder geword na Carlos Reutemann om kampioenskapspunte in beide Formule Een en die Wêreldtydrenkampioenskap aan te teken.In die volgende WRC-tydren, die Tydren van Turkye, het Räikkönen sy beste uitslag verbeter met 'n vyfde plek, 6m 44.3s agter die wenner, Sébastien Loeb. Met dié uitslag het hy 'n hele paar gevestigde en meer ervare bestuurders in die veld geklop.

[duimnael|Räikkönen in die 2010 [Tydren Finland.]]
Hy het sewende gekom in die Tydren van Duitsland, sy tweede teertydren, terwyl hy sy eerste loopbaansneldeel gewen het, die laaste trajek van die tydren. Op 18 September 2010 het Räikkönen sy eerste tydrenoorwinning behaal toe hy aan die Rallye Vosgien 2010 in Frankryk deelgeneem het. Hy het al ses sneldele van die teertydren gewen. Räikkönen kon nie in die Rally Catalunya begin nie, want hy het in die openingsdeel gerol, die rolkas beskadig, en die span het nie genoeg tyd gehad om dit te herstel nie. Daarna het Räikkönen besluit om nie aan die res van die tydren deel te neem nie, selfs al kon hy wel onder die superreëls. Die rede hiervoor was om nie die motor verder te beskadig nie. Räikkönen het die seisoen van die 2011 Wêreldbyeenkoms in 2011 onder sy eie vaandel, ICE 1 Racing, gejaag. Hy het 'n Citroën DS3 WRC bestuur. Hy het agtste geëindig in die openingsrondte, die Sweedse Tydren. Hy het daarna Meksiko oorgeslaan en aan die Portugese Tydren deelgeneem en sewende geëindig.

## Formule Een-uitslae 
### 2001 – 2009 
Hy het nie in 2010 en 2011 aan F1 deelgeneem nie

### 2012 – 2018
### 2019 – 2021
## Verwysings
Yas-eiland

**Yas-eiland** (Arabies: جزيرة ياس) is 'n eiland in Aboe Dhabi.

Dit is die plek waar die Formule Een Aboe Dhabi Grand Prix aan die einde van elke jaar aangebied word.
Luberon

300px|duimnael|regs|Die *Grand Luberon*, soos gesien uit noordwestelike rigting
300px|duimnael|regs|Die *Petit Luberon*, soos gesien vanuit die *Grand Luberon*
duimnael|regs|300px|'n Dorp in die *Petit Luberon*

Die **Luberon** (Frans: *Massif du Luberon*) is 'n bergreeks wat uit kalksteen gevorm is en oor sowat 65  kilometer tussen die Suid-Franse stede Cavaillon en Manosque (naby Avignon) strek. 'n Laagte naby Lourmarin verdeel die Luberon in twee bergmassiewe: die Klein Luberon (*Petit Luberon*) met sy buitengewone rotsformasies in die weste bereik 'n maksimale hoogte van sowat 700 meter, terwyl die Groot Luberon (*Grand Luberon*) in die ooste met die bergspits Mourre Nègre 1&nbsp;250 meter bo seevlak rys.

Die bergreeks se twee hellings verskil duidelik van mekaar. Die sonnige suidhelling daal geleidelik en bied met sy Mediterreense klimaat 'n uitgestrekte oppervlakte wat vir landboudoeleindes gebruik kan word. Daarenteen word die steil noordelike helling deur laer temperature gekenmerk. Die Luberon het onder meer bekendheid met sy landskapsvorme - valleie met steil rotswande en grotte - asook met sy dorpe verwerf wat dikwels bo-op rotshellings troon.

## Kultuurgeskiedenis 
In die prehistoriese tydperk was die Luberon relatief dig bevolk aangesien die kalksteenformasies met sy talle grotte as menslike behuisings kon dien. Die bevolkingsdigtheid het in latere periodes duidelik afgeneem, en veral tydens die Middeleeue het baie bewoners hulle in die groter nedersettings van die omgewing gevestig. Hier het klein heerskappye ontstaan wat hul landerye vanuit kastele bestuur het.

Gedurende die 16de eeu het bloedige kruistogte teen die Vaudois- of Waldenser-beweging in die Luberon-berggebied plaasgevind - 19 dorpe wat na bewering aanhangers van die beweging gehuisves het, is in April 1545 aan die brand gesteek en hul leiers vermoor. Meer as 3&nbsp;000 mense het in die veldtog hul lewens verloor, terwyl 'n verdere 600 bewoners gedwing is om as gevangenes op galeie te roei.

Die Luberon was in die volgende eeue 'n afgeleë en rustige gewes wat ook nie deur die 19de eeuse toerisme geraak is nie. Eers ná die einde van die Tweede Wêreldoorlog het veral kunstenaars en intellektueles die natuurskoon en afgeskeidenheid van die Luberon begin waardeer en hulle in die streek gevestig. Om die bergmassief teen die nadelige gevolge van massatoerisme te beskerm, is groot dele van die bergreeks met sy skaarse diere- en plantspesies in 1977 tot natuurbewaringsgebied verklaar (*Parc naturel régional du Luberon*).

Die Luberon het in die laat 20ste eeu onder meer by Britse toeriste gewild geraak, en 'n aantal Britte het hulle in die streek gevestig, waaronder die skrywer Peter Mayle wat in die dorp Lourmarin woon. Die gebied het ook die belangstelling van argeoloë gewek wat hier opgrawings doen.

## Landbou 
Tans is wyn (*Côtes du Luberon*), graan, vrugte, groente en laventel die belangrikste agrariese produkte in die Luberon. Die berggebied is grotendeels bebos, onder meer met Atlas-seders.

## Verwysings 
## Eksterne skakels 
* ''Inligting oor 'n aantal dorpe in die Luberon''
Pichat

**Pichat** staan bekend as kits-klets sagteware, 'n netwerkprotokol waardeur jy kan kommunikeer (klets) en informasie kan uitruil. Gebruikers kan hul eie kits-klets huisves, deur middel van die internet of lokale netwerk. Geen sagteware hoef afgelaai te word nie, net 'n webblaaier word benodig.

Alternatiewelik kan 'n telnet-sessie gebruik word om te klets. Die standaard poort vir alle klets bedieners is 9009/TCP.

## Verwysings 
## Eksterne skakel 
* Pichat.net
Modesto

**Modesto** is die 16de grootste stad in die Amerikaanse deelstaat van Kalifornië. Die stad het 'n bevolking van 210&nbsp;096 in 2009 gehad.

## Geografie 
Modesto is geleë in sentraal-Kalifornië, omtrent 92 myl oos van San Francisco en 74 myl suid van Sacramento (Kalifornië se hoofstad).

## Demografie 
### 2000 
In 2000 het die stad 'n bevolking van 188&nbsp;856 gehad: 69,58% wit, 3,97% swart of Afro-Amerikaans, 25,58 Spaans-Amerikaners of Latyns-Amerikaners, 1,24% Amerikaanse inboorlinge, 6,03% Asiaties, 0,5% Pasifiese eilanders.

## Susterstede 
* 21px Kurume, Japan
* 21px Aguascalientes, Meksiko
* 21px Vernon, Kanada
* 21px Vijayawada, Indië
* 21px Khmelnytskyi, Oekraïne
Medininkai

**Medininkai** (Pools: *Miedniki Królewskie*) is 'n dorp en munisipaliteit in Litaue wat sowat 25 kilometer suidoos van die hoofstad Vilnius langs die ou pad na Minsk en digby die grens met Wit-Rusland geleë is. Die dorp en munisipaliteit (Litaus: *seniūnija*) het respektiewelik 500 en 1&nbsp;500 inwoners. Die ekonomies aktiewe bevolking is oorwegend in die landbousektor werksaam.

Die twee hoogste bergspitse van Litaue, Aukštasis kalnas (293,84 meter) en Juozapinės kalnas ("Josefsberg", 293,60 meter) is albei in die munisipaliteit geleë.

## Geskiedenis 
Medininkai is tydens die Napoleontiese Oorloë in 1812 deur Franse troepe aan die brand gesteek en was daarna 'n onbeduidende nedersettings. Die dorp het in 1991 internasionale bekendheid verwerf nadat Russiese eenhede tydens Litaue se stryd om onafhanklikheid ses van sewe Litause grenswagters by die plaaslike grenspos vermoor het.

## Taal en godsdiens 
Tans is sowat 95 persent van Medininkai se bevolking van Poolse afkoms. Naas Litause Pools word in die dorp ook Wit-Russies, Litaus en Russies gebesig. Sowat 98 persent van die inwoners is aanhangers van die Rooms-Katolieke Kerk. Die plaaslike Rooms-Katolieke kerk, wat van hout gebou is, beskik ook oor 'n klein klooster.

## Besienswaardighede 
Die bouvalle van die kasteel Medininkai, 'n vesting wat uit die tydperk van die oorloë tussen Litaue en die Duitse Orde dateer, is naby die dorp geleë. Dit is een van min Litause vestings wat uit stene en teëls gebou is.

## Verwysings 
## Eksterne skakels
Calitzdorp

**Calitzdorp**  is 'n landboudorp in die Wes-Kaap (Suid-Afrika), omtrent halfpad tussen Ladismith en De Hoop. Die bekende R62 provinsiale roete gaan deur Calitzdorp. Vrugteverbouing en wynbou speel 'n belangrike rol in die dorp se ekonomie. Sy portwyne is verskeie kere met pryse bekroon sodat Calitzdorp daarop aanspraak maak om die "Portwynhoofstad van Suid-Afrika" te wees.

## Geskiedenis 
[duimnael|links|upright|Die NG kerk op Calitzdorp, 'n [sandsteengebou in die neo-Bisantynse styl met 'n Marseilles-dak, is in 1991 tot nasionale monument verklaar]]
Aan die begin van die 19de eeu het die eerste veeboere en jagters in die gebied inbeweeg. Die plaas Buffelsvlei is in 1821 aan die broers JJ en MC Calitz toegeken. Teen die 1840's was daar genoeg mense om 'n dorp te regverdig. In 1845 het een van die Calitz broers 'n gedeelte van sy plaas aan die NG Kerk geskenk. Die eerste kerk is eers in 1857 gebou. Die dorp het in 1913 'n munisipaliteit geword.

## Wapen 
Calitzdorp se munisipale raad het in 1975 'n wapen by die Buro vir Heraldiek geregistreer: ''In blou, 'n goue dwarsbalk belaai met 'n aan die bokant uitgetande dwarsbalk van swart, in die skildhoof vergesel van 'n gaande leeu van goud en in die skildvoet van 'n horing van oorvloed van natuurlike kleur''. Die helmteken is 'n swart buffelkop uitkomend uit 'n goue muurkroon, en die wapenspreuk is "Met Gods hulp".

## Distrik 
Die distrik is 1&nbsp;100&nbsp;km² groot. Lusern, koring en tabak word onder besproeiing verbou, maar die dorp is veral bekend vir die gehalte van sy sagtevrugte, tafeldruiwe en wyn. Die Calitzdorpdam is wes van die dorp. Calitzdorp is die terminus vir 'n takspoor wat die dorp in 1924 bereik het vanaf Oudtshoorn. Calitzdorp Spa is 17&nbsp;km noordoos van die dorp.

## Bergpasse
In die omliggende Klein-Karoo is verskillend bergpasse. Op pad na Zoar en Ladismith word die 13 km lange Huisrivierpas van die R62-roete oorgesteek wat steil hellings en talle skerp draaie bevat. Die Rooibergpas suid van die dorp bestaan uit 'n nou gruispad wat uitsigte oor die omliggende landskap bied, voor dit na Vanwyksdorp afdaal. Lawsonpas is 'n 16 km lange pas sowat 35 km suidoos van Calitzdorp wat net vir viertrekvoertuie geskik is.

## Sien ook 
* Lys van dorpe in Suid-Afrika
* Spookplekke in Suid-Afrika

## Bronne 
* Op Pad in Suid-Afrika. B.P.J. Erasmus. 1995. 
* Ensiklopedie van Suidelike Afrika, Eric Rosenthal, 1967.

## Verwysings 
## Eksterne skakels
Tegal

**Tegal** is 'n stad in Indonesië op die Java-eiland in die Midde-Java-provinsie.

Tegal is die sentrum vir die suikernywerheid (suikerriet). Die stad is veral bekend vir sy soete brood.

## Buurte 
Die stad het 4 buurte/administratiewe distrikte:
* Tegal Kulon 
* Tegal Wetan 
* Tegal Kidul 
* Margadana 

## Burgemeester 
Nederlands-Indiese tyd:
* D.J. Spanjaard (1929-1933) 
* waarnemend J.J.Ph. Koppenol (1934) 
* A.M. Pino (1935-1937) 
* Mr. W.A. Court (1937-1941) 
* H. Leenmans (1941-1942) 

## Noemenswaardige boorlinge 
* Ds. Pieter van Drimmelen, stigter van die NH kerke Humpata en Mombola
Sumeries

**Sumeries** (, EME.G̃IR15) is die taal van antieke Sumer en ’n geïsoleerde taal wat in Mesopotamië in die Vrugbare Halfmaan (hedendaagse Irak) gepraat is. 

In die 3de millennium&nbsp;v.C. het ’n kulturele simbiose ontwikkel tussen die Sumeriërs en die Semitiese Akkadiessprekende volke. Die invloed van Sumeries op Akkadies (en omgekeerd) is te bespeur op alle gebiede, van leenwoorde tot sintaksis, morfologie en fonologie. Geleerdes verwys na Sumeries en Akkadies in die 3de millennium&nbsp;v.C. as ’n spraakbond. maar Sumeries is tot in die 1ste eeu&nbsp;n.C. steeds in Akkadiessprekende state van Mesopotamië soos Assirië en Babilonië as ’n heilige, seremoniële, letterkundige en wetenskaplike taal gebruik. Daarna het dit vergete geraak, totdat Assirioloë in die 19de eeu begin het om wigskrifinskripsies en  te ontsyfer wat deur dié sprekers agtergelaat is.

## Verwysings